తెలుగు రాష్ట్రాల్లో మరింత పట్టు..
- త్వరలో కోటి మైలురాయిని చేరుతాం
-  వినియోగదారుల ఇంటి వద్దకే సిమ్‌కార్డు
-  చందాదారులను వేగంగా జోడిస్తున్న సర్కిల్‌లో తెలంగాణ టాప్‌ : బీఎస్‌ఎన్‌ఎల్‌ టీఎస్‌ సర్కిల్‌ సీజీఎం
నవతెలంగాణ,వాణిజ్యవిభాగం: తెలంగాణ, ఆంధ్రప్రదేశ్‌ రాష్ట్రాల్లో మరింత పట్టు సాధించడంతో పాటు అతి త్వరలోనే కోటి మంది వినియోగదారుల మైలురాయిని చేరుకుంటామని బీఎస్‌ఎన్‌ఎల్‌ తెలంగాణ సర్కిల్‌ చీఫ్‌ జనరల్‌ మేనేజర్‌ ఎల్‌ అనంత రామ్‌ విశ్వాసం వ్యక్తం చేశారు. ప్రస్తుతం 97 లక్షల ఖాతాదారులను కలిగి ఉన్నామన్నారు. ఈ సర్కిల్‌లో తమకు 15 శాతం పైగా మార్కెట్‌ వాటా ఉందన్నారు. మెరుగైన ఆఫర్ల ద్వారా వినియోగదారులను ఆకర్షిస్తున్నామని తెలిపారు. ఎస్‌బీఐ తెలంగాణ, ఎపీ సర్కిల్‌ జనరల్‌ మేనేజర్‌ హర్ధయాల్‌ ప్రసాద్‌తో కలిసి అనంత రామ్‌ మంగళవారం హైదరాబాద్‌లో బీఎస్‌ఎన్‌ఎల్‌-ఎస్‌బీఐ మొబీ క్యాష్‌ ఎం-వ్యాలెట్‌ సేవలను ఆవిష్కరించారు. ఈ సందర్బంగా ఆయన మీడియాతో మాట్లాడుతూ ఈ యాప్‌ ద్వారా బీఎస్‌ఎన్‌ఎల్‌కు సంబంధించిన అన్ని లావాదేవీల సేవలను పొందవచ్చన్నారు. అదే విధంగా నగదు డిపాజిటు, ఉపసంహరణ కూడా చేసుకోవచ్చన్నారు. ఇతర బిల్లు చెల్లింపులు చేపట్టవచ్చని తెలిపారు. వినియోగదారులు దగ్గరలోని తమ బీఎస్‌ఎన్‌ఎల్‌ రిటైల్‌ స్టోర్‌లలో ఈ సేవలు పొందవచ్చన్నారు. ప్రస్తుతం రెండు రాష్ట్రాల్లో తమకు 50వేల పైగా రిటైలర్లను కలిగి ఉన్నామన్నారు. దశల వారిగా ఈ సేవలను తమ అన్ని రిటైల్‌ స్టోర్లలో అందుబాటులోకి తెస్తామని చెప్పారు.
రెండు రాష్ట్రాల్లో 14.2 లక్షల పైగా ల్యాండ్‌లైన్‌ వినియోగదారులున్నారని చెప్పారు. ఇందులో 4.25 లక్షల మంది బ్రాడ్‌బ్యాండ్‌ కనెక్షన్లు కలిగివున్నారని వెల్లడించారు. వినియోగదారులను పెంచుకోవడానికి ఇంటి వద్దనే సిమ్‌కార్డును అందజేస్తున్నామన్నారు. ప్రస్తుతం ఇది వరంగల్‌, కరీంనగర్‌, రాజమండ్రి పట్టణాల్లో అందుబాటులోకి తెచ్చామని, త్వరలోనే మిగితా ప్రధాన పట్టణాలకు ఈ సేవలను విస్తరిస్తామని చెప్పారు. ప్రతి నెల తమ సర్కిల్‌లో 2 లక్షల మంది కొత్త ఖాతాదారులు వస్తున్నారని తెలిపారు. దేశంలోనే బీఎస్‌ఎన్‌ఎల్‌కు ఎక్కువ మంది వినియోగదారులను జోడిస్తున సర్కిల్‌లో తెలంగాణ సర్కిల్‌ టాప్‌లో ఉందన్నారు. ప్రస్తుతం రెండు రాష్ట్రాల్లో 7800 3జీ, 4000 2జీ టవర్లను విస్తరించి ఉన్నామని చెప్పారు. ఇందులో కొన్నింటిని ఆధునీకరిస్తున్నామని చెప్పారు.
ఫుల్‌ టాక్‌టైం..
ఎంపిక చేసిన టాప్‌ఆప్‌లపై ఫుల్‌ టాక్‌టైం అందిస్తున్నామని అనంతరామ్‌ తెలిపారు. రూ.110, రూ.220, రూ.2000, రూ.2200, రూ.2500, రూ.3000 కూపన్లపై అంతే విలువ కలిగిన టాక్‌టైం లభిస్తుందన్నారు. కాగా రూ.550, రూ.575, రూ.1200, రూ.1100, రూ.3,500, రూ.3300, రూ.6000, రూ.5500 రీచార్జీలపై అదనపు టాక్‌టైమ్‌ను అందిస్తున్నామని చెప్పారు. బ్రాడ్‌బ్యాండ్‌ కనెక్షన్‌లో భాగంగా ప్లాన్‌ 144లో ఏ నెట్‌వర్క్‌కు అయినా 30 రోజుల పాటు ఉచిత వాయిస్‌ కాల్స్‌ను అందిస్తున్నామన్నారు. అయితే ఈ ఆఫర్‌కు వినియోగదారుల నుంచి మంచి స్పందన లభిస్తుందని, ఈ ఆఫర్‌ మార్చి 31వరకు అందుబాటులో ఉంటుందన్నారు.
నేటి నుంచి జాతీయ క్రీడలు
బీఎస్‌ఎన్‌ఎల్‌ ఉద్యోగుల జాతీయ స్థాయి క్రీడలను ఈ దఫా ఆంధ్రప్రదేశ్‌ సర్కిల్‌ స్పొర్ట్స్‌ అండ్‌ కల్చరల్‌ బోర్డు నిర్వహిస్తోందని అనంతరామ్‌ తెలిపారు. జనవరి 18 నుంచి 4 రోజుల పాటు గచ్చిబౌలీ స్టేడియంలో ఏడు ఆటలకు సంబంధించిన పోటీలు జరుగుతాయన్నారు. ఈ ఆటలు గతేడాది త్రివేండ్రమ్‌లో జరిగాయన్నారు.
రెండు రాష్ట్రాల్లో 16వేల కోట్ల
డిపాజిట్లు : ఎస్‌బీఐ సీజీఎం
పెద్ద నోట్ల రద్దు వల్ల తెలంగాణ, ఆంధ్రప్రదేశ్‌ రాష్ట్రాల్లోని ఎస్‌బీఐ శాఖల్లో రూ.16వేల కోట్ల మేర డిపాజిట్లు నమోదయ్యాయని ఎస్‌బీఐ ఎపీ, టీఎస్‌ సర్కిల్‌ సీజీఎం హరయాల్‌ ప్రసాద్‌ తెలిపారు. రెండు రాష్ట్రాల్లోనూ డిజిటల్‌ లావాదేవీలు కూడా పెరుగుతున్నాయని తెలిపారు. కాగా ఎపీ ముందంజలో ఉందన్నారు. అయితే నగదు ప్రవాహం పెరిగిన కొద్ది మళ్లీ డిజిటల్‌ లావాదేవీల వృద్ధిలో తగ్గుదల చోటు చేసుకుంటుందన్నారు. ఈ మధ్య కాలంలో గృహ రుణాలు పుంజుకున్నాయని తెలిపారు.
మీ స్నేహితులకు రికమెండ్ చెయ్యండి